上張令公
作者：王維
朝代：唐

paragraphs: 珥筆趨丹陛，垂璫上玉除。
步檐青瑣闥，方幰畫輪車。
市閱千金字，朝聞五色書。
致君光帝典，薦士滿公車。
伏奏回金駕，橫經重石渠。
從茲罷角觝，且復幸儲胥。
天統知堯後，王章笑魯初。
匈奴遙俯伏，漢相儼簪裾。
賈生非不遇，汲黯自堪疎。
學易思求我，言詩或起予。
當從大夫後，何惜隸人餘。